Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 254-349
WEB STRANICA: www.svetifrane.org
Osoblje samostana: fra Josip Sopta, provincijal,
fra Drago Ljevar, gvardijan 098 337 001 ili e-mail: drago.ljevar@si.t-com.hr
fra Diego Deklić tajnik provincije, vikar tel. 254-348
i fra Tomislav Ćurić knjižničar
Zadar, 5 . veljače 2012.

7(107)2012.

Evanđelje Mk 1,29-39 Ozdravi mnoge koje su mučile razne bolesti. Čitanje svetog Evanđelja po Marku U ono vrijeme: Pošto Isus iziđe iz sinagoge, uđe s Jakovom i Ivanom u kuću Šimunovu i Andrijinu. A punica Šimunova ležala u ognjici. I odmah mu kažu za nju. On pristupi, prihvati je za ruku i podiže. I pusti je ognjica. I posluživaše im. Uvečer, kad sunce zađe, donošahu preda nj sve bolesne i opsjednute. I sav je grad nagrnuo k vratima. I on ozdravi bolesnike – a bijahu mnogi i razne im bolesti – i zloduhe mnoge izagna. I ne dopusti zlodusima govoriti jer su ga znali. Rano ujutro, još za mraka, ustane, iziđe i povuče se na samotno mjesto i ondje se moljaše. Potražiše ga Šimun i njegovi drugovi. Kad ga nađoše, rekoše mu: »Svi te traže.« Kaže im: »Hajdemo drugamo, u obližnja mjesta, da i ondje propovijedam! Ta zato sam došao.« I prođe svom Galilejom: propovijedao je u njihovim sinagogama i zloduhe izgonio. Riječ Gospodnja.

Uz dan bolesnika
Kod posjete bolesnika
Neka te Bog blagoslovi i ozdravi.
Neka u tvojoj bolesti bude uz tebe.
Neka te uzdigne i ako bude za to vrijeme i ozdravi. Neka tvojoj duši daruje povjerenje.
Neka ti dade ako ti je potrebno,
da ti duša otpočine od nemira života tako dugo dok ti je dobro.
Neka ti dade, u pravo vrijeme, snagu
ustati i prihvatiti životne zadaće koje ti sada izgledaju tako teške.
Dao ti da upoznaš korijen i smisao tvoje bolesti i da upoznaš poruku koju ti daje.
Dao ti lijep osjećaj, tebi, da pravovremeno osjetiš što ti ide na bubrege, ili što ti škodi želucu ili što ti oduzima dah.
Jer on želi tvoje dobro, a ne patnju.
Neka ti to dade Bog Otac koji je stvorio život i Sin koji je ozdravljao bolesne, neka te on blagoslovi.
Herbert Jung: Gottes Sanfte Hände über dich

(Mk 1,29-39; Job 7,1-7)
Tamo gdje je Isus, otamo se povlači zlo. To je ono nvo za Isusovu prisutnost u ovome svijetu i ljudskoj povijesti. A čovjek je pritisnut raznim vrstama zla koje ga tišti i sputava. Čovjek živi život u moru fizičkih i duhovnih zala, ali i u okrilju dobrote i ljubavi. Postavlja se vječno pitanje, koji je odnos između fizičkog i duhovnog zla - to je nama još tajna, pa ni Evanđelje ne raspliće ovaj upitnik. (Pitanje Isusu: tko je kriv za zlo....).
Čovjek je na mnoge načine otuđen od samoga sebe i svojeg iskona. Tu se nalazi razlog čovjekovog lutanja. Kao da iz jednog otuđenja prelazi u drugo, iz jednog ropstva u drugo. Što je s tim ljudskim bićem? Što je s nama i ovom našom ljudskom povjesnicom? Još se uvijek u nekim osnovnim stvarima nalazimo na početku povijesti. Ostaju isti problemi, a kao da se mijenjaju 'melodije'. Otuđenje je prisutno – čovjek je sapet.
Još u dubini samih sebe nismo slobodni, pa kako ćemo biti slobodni u svojem izvanjskom i svjetskom življenju? Istinsko iskorjenjivanje zla u svijetu započinje s iskorjenjenjem zla u samome čovjeku. Svi izvanjski zahvati, ne znam koliko bili plemeniti, ne mogu iskorijeniti zlo. Izgleda da je zlo ukorijenjeno u čovjeku i čovjek ga može iskorijeniti, polazeći prvenstveno od sebe i svoje dubine. Čovjek može biti kao Bog i kao pali anđeo (vrag).
Kad ljubi tada je kao Bog, a kad mrzi tada je kao vrag. Evanđelje nam govori o Isusovim čudesima, o izlječenjima kao dokidanju fizičkog zla, a izgleda da je to fizičko zlo drugotno. Prvotno mu je sam čovjek u svojoj dubini. Isus nije vidio neku veliku stvar što se dogodilo neko 'čudo', što je netko fizički ozdravio. Više je gledao na vrijednost unutarnjeg prosvjetljenja (vjerovanja), na čovjekovom suočenju sa samim sobom i s Bogom.
I to 'prosvjetljenje' bilo je Isusov glavni cilj. U tome je vidio korijen svega: kako se čovjek otvori tom unutarnjem prosvjetljenju stavlja se na put izvlačenja iz zla – da bude taj koji će pomoći reducirati zlo u svijetu. To je taj ljudski križni put. Cijela Isusova poruka rasvjetljava čovjekovu nutrinu. Međutim, to rasvjetljenje ide s izvana unutar. Zato su sva njegova čudesa samo put do čovjekove dubine, do srži. Isus naviješta Novu – Radosnu vijest koja rasvjetljava ljudske dubine, koja otklanja zloću (izgoni zloduhe).
Dubinska duševna bolest je kud i kamo teža bolest od svih izvanjskih bolesti, iako ju ljudi najsporije prepoznaju u samima sebi. Vrlo često se misli da je izvanjski razlog važniji i da prvo njega treba otkloniti. Mi ljudi više trebamo (tražimo) Boga za rasvjetljavanje izvanjskih stvari nego li za nutrinu, iako nam je nutrina sudbonosnija i važnija za zdravlje cijele naše osobe, našeg bića. Često se 'traži' Isusa samo radi izvanjskog izlječenja.
I događa se izlječenje, a ipak Isus ostavlja takve koje ga samo radi toga trebaju (Idemo u drugo mjesto naviještati Veselu vijest), jer on je došao da spasi i razriješi nešto dublje u čovjeku i čovječanstvu. Neki trebaju Isusa kao 'lijek'. Neka ga tu, a bolje je da ga ne trebamo. I drugi možda mogu fizički liječiti, ali ne vode prema spasenju. To čini samo Isusov i njegov Duh. Radi ovog Isusovog naglaska na unutarnjem smislu kojeg rasvjetljava Božja riječ, kršćanstvo je na većoj razini od običnog zadovoljenja svakodnevnih potreba.
Vjera ne zamjenjuje ljudska nastojanja, pomoći, liječenja, ali svemu tome daje smisao da oni koji to rade, rade na svoje posvećenje i dobrobit čovjeka. Teškoće će ljude uvijek snalaziti, ali je važno da ih čovjek zna dostojanstveno nositi i 'iskoristiti' za svoj osobni rast i napredak. Kao što su Isusova čudesa vodila prema vjeri (bila su znak), tako su i ljudske patnje i grijesi znak ljudske unutarnje ne harmonije.
Tko osjeti Isusovu poruku kao smisao svojeg življenja bit će spreman za nju se žrtvovati i predati svu materijalnost. Budimo danas otvoreni na evanđeosku riječ Isusa Krista. Ona će do nas doprijeti ili je već doprela. Slijedimo ju od 'Betlehema', preko Egipta do Jeruzalema i uskrsnuća. Bog je s nama i u nama. Marjan Jurčević

5. nedjelja kroz godinu B (Mk 1,29-39)
Popričesna meditacija
“...povuče se na samotno mjesto.” (Mk 1,29-35)
Duhovna samoća je prijateljevanje s Bogom - onime koji jedini može ispuniti i odnjegovati čovjekovu dušu. Čovjeka koji ne moli - život će slomiti - sa svojim izazovima i nesrećama. Tako: njegujemo samoću da ne budemo osamljeni. Njegujemo li ovakvu samoću s Bogom - neće nas moći slomiti jadi svijeta.
Isus se povlači u samoću, a nakon molitve u osami počinje djelovati, obilaziti mjesta i propovijedati. I mi ćemo u povučenosti na samotnom mjestu nalaziti hrabrost slijediti Božju volju umjesto svoje, i vršiti Božja djela umjesto svojih. Otac koji je u meni tada će činiti svoja djela.
“Svi te traže”, govore učenici Isusu. I mi ga tražimo, u potrebi da stavi ruku na nas kao nekoć na Petrovu punicu.
Gospodine! Podari mi mudrost da Te uvijek prepoznajem kao svoga Učitelja! A Ti me prepoznaj kao svoga učenika!
Čisto srce stvori mi, Bože! I daruj mi milost da slijedim Tvoju volju umjesto svoje!
Priredio: Dario Miletić
Mir i dobro!
Poslušaj,te ako možeš, moje kratke emisije “Riječ za tebe – Dodijavanja starog profesora” od ponedjeljka 06.02.2012. do nedjelje 12.02.2012. svakoga dana u 11,55 na Hrvatskom katoličkom radiju. Vaš, Dario Miletić

HODOČAŠĆE BL. JAKOVU ZADRANINU U BITTETO
od 25. do 29. IV. 2012.
Više: Vidite na posljednjoj stranici ili uzmite program.

Prošla opasnost...!
Vrijeme je prikladno...
Dragi Fra Jozo, Vlado i braćo u Provinciji, Gospodin Vam dao svoj MIR !
Hvala na Vašem razumijevanju, strpljivosti i bratskoj suradnji.
Dva mjeseca, koje vi zovete Studeni i Prosinac, pri kraju 2011, za sve stanovnike DR.Kongo bijahu puni neizvjesnosti, napetosti, nestabilnosti svih institucija .Sve to radi „gungule“ oko onoga što svi običavaju zvati „Predsjednički Izbori“...
Pred tjedan dana, Biskupska Konferencija je dala svoj stav i izvještaj...
Sad smo svi odahnuli, jer je rat izbjegnut...Iako će nereda biti i dalje, ali manje na nivou institucija.... Dakle prošla opasnost! Vrijeme je prikladno...
Mi Franjevci u ovoj Pokrajini Sjeverni Kivu, od 11. Siječnja 2012. započeli smo Otvaranje nove Misije u NGENGERE. Po dogovoru sa našom Franjevačkom Provincijom Sv.Benedikta Afrikanca i Biskupijom Butembo-Beni, mi bi trebali pripremiti otvaranje nove Župe koju će voditi Franjevci i Nove Kuće odgoja, u vidu širenja Franjevačkog Reda u ovoj Pokrajini.
Dovoz kamena i pjeska je već u toku ovih dana jer imamo par tjedana suhe sezone, bez kiše.
Blagoslov kamena temeljca predviđamo prvih dana Veljače.
S POTPUNIM POUZDANJEM U PROVIDNOST KOJA DJELUJE PREKO SUBRAĆE I PRIJATELJA UVJERENI SMO DA JE TO BOŽJA VOLJA I BOŽJE DJELO...
Provincija Sv.Jeronima, Mala Braća i sva subraća kao i Božji Narod, po Božjem Nadahnuću, svak na svoj način i po svojim mogućnostima, biti će sudionici u ostvarenju tog Božjeg Plana.
Hvala Gospodinu koji prosvjetljuje i nadahnjuje...
Hvala Vama kao posredniku i svim našim Prijateljima i Dobročiniteljima...
Uz bratske pozdrave, odani i zahvalni
Fra Ilija Barišić, misionar
Kimbulu, 21.01.20212.

SATNICA * OBAVIJESTI * SATNICA * OBAVIJESTI * SATNICA
Sveta ispovijed radnim danom od 8 do 9 i od 17,30 do 18,30 sati
Nedjeljom i blagdanom prije sv. Mise.

Nedjelja 5. II. 2012. V NKG. DAN ŽIVOTA
Ponedjeljak 6. II. Pavao Miki i dr. Dorota
Utorak 7. II. Rikard, Držislav — molitva sv. Anti . Svakog utorka u našoj crkvi je molitva naših svećenika i vjernika: KRUNICOM ZA PRAVDU u 18,30 sati.
Srijeda 8 II. Jeronim, Emilijan. Svečana večernja u benediktinki u 18 sati.
Četvrtak 9. II. . Skolastika. Benediktinke imaju Misu u 7,30 i 18 sati (vidite plakat)
Petak 10. II. Alojzije Stepinac. Bili Brig fešta u 10,30 i 18 sati
Subota 11. II . Gospa Lurdska—Dan bolesnika Sv. Mihovil slavi Misama u 7 u 8,30 u 10 i 18 sati
Nedjelja 12. II. 2012. VI . NKG. Dan braka
NEDJELJNE SU MISE u 8,30 u 10 i u 19 sati
Svaki dan je misa u 7 i u 19 sati.
Služba časova (časoslov): svagdanom u sv. Misi,
nedjeljom i svetkovinama Večernja u 18,30 sati.
Prve nedjelje u mjesecu sastanak s FSR-om sat vremena prije večernje mise.
Euharistijsko klanjanje: u petak poslije Mise .
KRUNUCA svaki dan u 18,30 sati

Franjevački samostan sv. Frane u Zadru te zadarske župe među kojima su Puntamika, Srce Isusovo, Diklo i druge, organiziraju hodočašće našem sugrađaninu, bl. Jakovu Zadraninu, od 25. travnja do 29. travnja ove godine.
Cijena aranžmana iznosi 1.350 kn, a zainteresirani se mogu prijaviti u agenciju Terra na tel. 023/ 337 294 ili na e-mail: jure@terratravel.hr.
U želji da se afirmira i puku približi lik još jednog uzornog Hrvata na putu svetosti, Jakova Zadranina, franjevački samostan sv. Frane u Zadru te zadarske gradske župe organiziraju hodočašće bl. Jakovu Zadraninu, a zainteresirani se, radi organizacije puta, trebaju čim prije prijaviti na gornju adresu. Možete preuzeti plakat gdje je opisan put hodočašća.

Posebno preporučamo pogledajte nedjeljna i blagdanska čitanja u PPT i PPS prezentacijama.
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica župe sv. Nikole Tavelića u Rijeci)